**Deväť zastavení vzácneho pútnika**

Peter vo Františkovi kráčal Slovenskom,

dobré i horšie deti navštívil Otec.

Krajina žiarila farbami v božskom,

dni nemali začiatok, ani koniec.

Náboženských predstaviteľov pozdravil,

v bratskej láske prvých srdcom objal.

Jednotu na piedestál postavil,

rozdelených slovom dobra, dojal.

Prezidentský palác privítal pútnika,

chlebom i soľou pohostil Svätého Otca.

Aj boháčov sa bieda dotýka,

v tvrdých srdciach nemá konca.

V starodávnej katedrále žobrák pod koňom,

ľudí hladných, aj bez domova sprítomňuje.

Chudoba vo svete je studeným ohňom,

nezohreje, iba smutným k šťastiu zabraňuje.

Misionárky lásky v petržalskom betleheme,

v lazároch z ulice obetavo adorujú Bohu.

Svetlom sú v pohladení, darom zeme,

úsmev starca oceňuje ich vzácnu úlohu.

Pútnik v bielom má krásnu dušu,

nesmeje sa keď čas je plakať.

Šesť šípov napína spravodlivú kušu,

memento dymu varuje staré zlo hladkať.

S Petrom v Prešove Boha chválili,

východné i západné katolícke svety.

Cyrilo-metodský hymnus slávili,

s Rímom zjednotené duchovné kvety.

Nesklamal pútnik vzácny a bol tam,

kde mnohí radšej nikdy nechodia.

Obraz Luníka nemá pekný rám,

do hlbín tmy vedú jeho poschodia.

Mladosť sa v starých údoch zaskvela,

bedavá chôdza spela k rozkvetu.

Košická Lokomotíva paru nabrala,

mladí volali: „Otče, dobre je nám tu!“

Pieta s mŕtvym Synom v náručí,

národný symbol vlasti, Slovákov.

V Šaštíne pápež pútnikov poučí:

„Milujte všetkých ľudí, nielen rodákov!“

Dni nádherné ubehli jak voda,

ktorá sa veky valí Dunajom.

Zázrak veľký sa stane, ak Boh dá,

aj chladné dni stanú sa májom.

**Štefan Kováč Adamov**